लाल ट्रैफिक­-लाइट पर रुकी मैं सोच रही थी कि अगर सच में कहीं भगवान है और अगर वाकई में वह दीनानाथ है तो इतना तो वह भी जान ही गया होगा कि अब कनक को एक बहुत अच्छा जन्म ही मिलना चाहिए क्येंकि वह अगले­-पिछले कई जन्म की तकलीफें इसी जन्म में झेल जो चुकी है। अबतो उसके हिस्से का बस सुख­-ही-­सुख बचा होगा … अभागिन को यूं अकेले लावारिसों की तरह विदा करते हुए बादलों का मन भी उमड़ा पड़ रहा था। पर अगले पल ही गहरे काले बादलों से एक बहुत ही सुन्दर­सुनहरा सूरज निकल आया। शायद वह सच में कभी­-कभी इधर से गुजरता है। हमारी प्रार्थना सुनता है। और लगता है आज मेरी सोच को उसने भी अपनी स्वीकृति दे ही दी थी। बरबस ही उमड़ आए आंसुओं को पोंछकर एकबार फिरसे स्वस्थ और तटस्थ होना चाहा, परन्तु हो नहीं पाई। एक अवसाद…एक अधूरापन लगातार मथे जा रहा था।